Gautengers moet koes vir reën, haelArgieffoto bloot ter illustrasie. (Foto: Unsplash) Die Suid-Afrikaanse Weerdiens (SAWD) het vroeg Sondagoggend Suid-Afrikaners, en veral Gautengers, gemaan om op hul hoede te wees namate erge donderstorms, wind en hael verwag word. Die weerdiens het ŉ oranje vlak 5-waarskuwing uitgereik vir erge donderstorms oor Johannesburg, Ekurhuleni, die Wes-Rand en Sedibeng. “Die moontlikheid bestaan van sterk winde, groot hoeveelhede hael en hewige reën weens ŉ laagdrukstelsel wat oor die weste van die land beweeg.” Dele van Johannesburg is reeds vroeër vandeesweek sonder krag gelaat nadat hewige storms daartoe gelei het dat paaie in riviere verander het, grasperke spierwit van die hael gelê en boomtakke kragpale omgetrek het. Die moontlikheid bestaan dat Sondag se verwagte storms broodnodige dienste sal ontwrig en kragonderbrekings tot gevolg kan hê. Intussen sê die weerdiens dat Tshwane nie gevrywaar is van die storm nie en ŉ geel vlak 2-waarskuwing vir erger donderstorms is gevolglik uitgereik. Hoewel dié weerstoestande nie tot grootskaalse ontwrigting sal lei soos in die suide van die provinsie nie, maan die weerdiens nogtans dat die reën en hael motoriste se sigbaarheid sal beïnvloed, terwyl laagliggende paaie en brûe kan verspoel. Mpumalanga is ook met onderskeidelik vlak 2- en 5-waarskuwings gemaan weens die voortslepende laagdrukstelsel. Dit is nie duidelik wanneer die stelsel sal opklaar nie, maar die nat toestande kan moontlik tot in volgende week voortduur. ŉ Vlak 3- en 5-waarskuwing vir donderstorms is ook Sondag vir dele van die Wes- en Noord-Kaap uitgereik. “Verspreide reën en donderbuie word Sondag oor dié provinsies verwag met die meeste storms wat oor die suide van die Namakwa-distrik en die noorde van die Wes-Kaap verwag word,” sê die weerdiens. “Daar sal na verwagting uurliks tot 30 mm reën wees met sterk winde van tussen 50 en 80 km/h. Groot hoeveelhede hael is ook ŉ moontlikheid.”